
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  4  septembrie  2007               

Pl-x  447 /2007                      


A V I Z

asupra propunerii legislative pentru completarea
Legii nr.571/2003 privind Codul Fiscal
                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea Legii nr.571/2003 privind Codul Fiscal, trimisă cu adresa nr. Pl-x  447 din 4 iunie  2007  şi înregistrată cu nr.31/697 din 5 iunie 2007.
 În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
                Senatul, în calitate de primă Cameră sesizată, a respins propunerea legislativă, în şedinţa din 30 mai 2007.

Potrivit prevederilor art.61 din Regulamentul Camerei Deputaţilor, republicat, Comisia a dezbătut această propunere legislativă  în şedinţa din 4  septembrie 2007.

 Membrii comisiei au examinat propunerea legislativă supusă avizării, expunerea de motive, avizul favorabil, cu unele observaţii şi propuneri, al Consiliului Legislativ, nr.438 din 2.04.2007 şi punctul de vedere al Guvernului trimis cu adresa nr.892 din 20.04.2007, prin care nu susţine adoptarea acestei iniţiative legislative.
În urma dezbaterilor s-a reţinut că rangul unei localităţi se stabileşte prin lege, iar trecerea de la un rang la altul se face numai prin lege, la propunerea consiliilor locale, cu consultarea populaţiei prin referendum. Codul fiscal prevede aplicarea coeficienţilor de corecţie pentru determinarea impozitului pe clădiri, respectiv pe terenuri, ca soluţie unitară pentru tot teritoriul ţării, ţinând cont de actele normative în vigoare. Utilizarea altor coeficienţi de corecţie pe baza indicatorilor cantitativi şi calitativi minimali şi nu a rangului localităţii determinat prin lege, vizează în mod direct autorităţile administraţiei publice locale şi presupune totodată diminuarea veniturilor unor bugete locale.
                Pentru aceste considerente, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei propuneri legislative.
În raport de obiectul şi conţinutul reglementării,  propunerea legislativă  face parte din categoria legilor ordinare. 
                                        PREŞEDINTE,                               SECRETAR,

                                        Sergiu ANDON                               George BĂEŞU
     Consilier,  C. Păduroiu

